เงินบาทเปิด 30.43/45 บาท
ธนาคารซีไอเอ็มบีไทย รายงาน เงินบาทเปิด 30.43/45 อ่อนค่าตามภูมิภาค หลังปธ.เฟดไม่ส่งสัญญาณใช้ QE3
1 มี.ค. 2555

ธนาคารซีไอเอ็มบีไทย รายงาน เงินบาทเปิด 30.43/45 อ่อนค่าตามภูมิภาค หลังปธ.เฟดไม่ส่งสัญญาณใช้ QE3
นักบริหารเงินจากธนาคารซีไอเอ็มบี ไทย เปิดเผยว่า เช้านี้เงินบาทเปิดตลาดที่ระดับ 30.43/45 บาท/ดอลลาร์ อ่อนค่าจากเย็นวานนี้ที่ปิดตลาดเย็นนี้อยู่ที่ระดับ 30.26/28 บาท/ดอลลาร์ ล่าสุดเคลื่อนไหวอยู่ที่ระดับ 30.44/46 บาท/ดอลลาร์ 
ทั้งนี้ การอ่อนค่าของเงินบาทในเช้าวันนี้เป็นผลมาจากการที่นายเบน เบอร์นันเก้ ประธานธนาคารกลางสหรัฐ (เฟด) ไม่ได้ส่งสัญญาณว่าจะมีการใช้มาตรการผ่อนคลายเชิงปริมาณรอบ 3 (QE3) ในระหว่างการแถลงนโยบายต่อสภาคองเกรสเมื่อวานนี้ส่งผลให้ค่าเงินดอลลาร์แข็งค่าขึ้นมาก และทุกสกุลในภูมิภาคต่างก็อ่อนค่ากันลงมาหมด
โดยล่าสุดค่าเงินเยนอยู่ที่ระดับ 81.11/13 เยน/ดอลลาร์ ส่วนค่าเงินยูโรอยู่ที่ระดับ 1.3337/3342 ดอลลาร์/ยูโร      
สำหรับทิศทางค่าเงินบาทในวันนี้ นักบริหารเงิน คาดว่า เงินบาทยังมีโอกาสอ่อนค่าต่อ มองกรอบการเคลื่อนไหวของเงินบาทที่ระดับ 30.40-30.50 บาท/ดอลลาร์ โดยยังให้จับตามประเด็นเดิมๆ เช่น มาตรการช่วยเหลือกรีซ เงินทุนไหลเข้าในตลาดหุ้น 
"คงให้กลับไปตามเรื่องเดิมๆ เช่น ยุโรป In Flow"นักบริหารเงิน กล่าว